khistorydata/jeongjo-sjw-relations huggingface dataset:
정조 12년
李亨元啓曰事變假注書金和鍾時無職名令該曹依例付軍職冠帶常仕何如傳曰允
정조 12년
漢城判尹前望單子入之金尙集落點
정조 12년
傳于洪仁浩曰疫癘之浸熾多在窮乏之類死亡亦在此類此蓋氣虛而病侵病侵則至於不起近以備郞摘奸來奏推之兩郞所告致死人命各過十餘名之多而聞是至窮乏者云與其顧恤於庇身掩骼曷若先救其飢俾免死亡之爲實政乎甲辰則以發賣之時別給糧資而今番雖有異焉流丐賜米常年多有其例令備郞及賑郞詳抄頷顑之類仍令該廳量給穀物俾救病之擧得有活命之效事令廟堂各別申飭該廳形止仍令草記
정조 12년
李得臣以戶曹言啓曰因內需司單子明禮宮進上臘肉山猪獐鹿捉納砲手二十名自廟堂定奪原春道江陵府無弊上納而中間以山猪獐鹿之難得砲手一名生雉十首式定式上納者積有年所近來砲手有闕不補其代時存僅餘一名莫重內入殆將闕封砲手二十名依前抄補無欠封入事入啓移報備局事據當初設置年條及中間廢却委折査問本道以爲釐正之地待報來具由論理草記事報戶曹事判下矣依判下內辭意發關査問矣卽者原春監司金載瓚査關內枚擧江陵縣監孟至大牒呈以爲明禮宮所屬砲手本額則自是二十名而當初猪獐鹿獵納之規今果以生雉替納而砲手設置年條及中間廢却委折溯考本邑所在久遠文蹟一一按査砲手本案京司本宮公文初無一張可考之蹟砲手二十名內目今見存者只有二名而招問委折亦皆不能詳知而槪其所告內本宮砲手當初定以二十名自本宮差出頭目使其頭目隨闕隨補報于本宮則本宮出送圖書以某面某差定其代之意知委則本邑一從圖書勿侵他役而已至於頉下及塡差之節初無關由於本邑之例自本宮主管而一自身布減疋之後皆不願屬於砲手故簽丁切難充額無路漸次見縮今爲二名云爾則今此砲手之設置年條廢却委折之可考文蹟或因中間散失今無見存而抑是自初全屬於本宮初不句管於本邑自本邑元無文蹟錄置之事乎旣無文蹟則年條委折無以考出有闕勿補之由該邑旣如是擧實枚報蓋其頉定之際初不專屬於本邑故有此有闕未補幾至全闕之境此後則令本邑主管擧行成置本案隨頉隨定則可無如前之弊云矣其間事實果如營邑之報則設置年條雖無稽考之道中間廢却只緣不爲充額之致而當初自廟堂定奪封進臘肉者必有義意今不可以中間廢却一向因循自今爲始依道臣所報令本邑專管擧行成置本案隨頉隨定俾無如前闕額之弊猪獐鹿旣以獵得之難代捧生雉依近例以生雉封進之意分付該道道臣及內司何如傳曰簽丁疊充卽小民切苦之瘼軍需經用砲保匠保每見收布之狀輒先有悶惻之意況此臘雉之宮納乎又況一卒所納多至十首究厥所費甚於二疋良役如早聞之當直罷何必査問觀此草記非中間消瀜明是闕額不卽充定之致尤豈可復舊弊貽宿瘼乎絲毫有益於民御供何拘宮納臘雉砲手名色自今永除時存者移充某岐歇役事分付道臣可也
정조 12년
李亨元以兵曹言啓曰兼司僕將閔百履五衛將沈默之俱以身病猝重勢難供職呈狀乞遞實病旣如是則宿衛輪番之任不可久曠竝改差何如傳曰允
정조 12년
判府事徐命善箚曰伏以臣於病淹昏涔之中伏聞以各司殿最限內磨勘之意飭敎誕宣臣於是滿心惶阨如添一症臣之自來貞疾近成癃癈之狀前旣屢陳今不敢以種種醜穢輒事煩瀆而最是寢食全減精神隨鑠房闥之內起居猶且費力酬酢之際語言率多短澁雖一時暫赴之公座亦無强自動作之望重以數日以來猝被毒感頭疼氣眩寒熱交作宛轉叫苦不省四到此又目下實狀臣何敢誣也噫臣之久曠兼務固積尸素之罪而至於尋常應行者反貽中朝之提飭其孤恩慢命合被大何豈容任其虛縻秪爲臣養病之坊哉玆將短箚略暴情悃伏乞聖明俯垂矜諒亟遞臣所帶太僕御營廚院提擧之任俾貶坐無滯私心獲安不勝懇禱云云答曰省箚具悉卿懇聞有所愼豈勝奉念日來極熱將攝易致失宜貶目未勘何用深引卿須安心調理仍傳曰此批答遣史官傳諭遣御醫看病
정조 12년
校理李羽晉疏曰伏以臣頃上請急之章獲蒙裭鞶之恩而臣之母病蓋非一時之症形有難旬月內差復間奉除命自速違傲惟俟郵罰之遄被而旣逭於諸僚之置對又侈以館銜之復叨臣含恩畏義不敢言私遂未免章皇出肅黽勉就直而頻繁乞暇跡涉猥屑因仍供職情實難强臣之去就豈不萬萬悶蹙乎第伏念莫高於天而愚夫愚婦苟有情私之至切者則必呼而訴之以冀曲遂其願顧臣之所仰戴於殿下者卽一天也殿下之所覆燾於臣者亦一天也今臣有至切之懇則其可不仰首鳴號而自阻於仁覆之下哉臣幼而失怙鞠於偏母母年今七十有一歲而臣之兄弟猥占科名聯武淸班每誦古人羹藜負米之言未嘗不泫然而涕怵然而懼矣臣母受氣脆弱自少善病加以喪威之後百病交侵及夫衰耋之齡貞疾轉篤長委床笫奄奄朝夕眞元寖鑠若西日之下山流光易逝恐餘年之無幾而臣家本寒素契活常艱性又疎迃拙於治生以非肉不飽之齡有菽水難繼之時凡於藥餌之供滋補之節一未能盡其道貧無以爲養正謂臣今日情事也華貫膴仕寵榮雖極於一身甘毳滫瀡志願莫遂於反哺爲人子職寧不愍然苟使臣有此情理抱此衷懇而徒懷瀆擾之懼未徹崇高之聽則亦非所以廣聖世敦孝之治也玆敢冒陳私懇仰瀆宸嚴伏乞聖慈天地父母深恢錫類之化特推體下之仁倘命選部畀臣一小縣俾捐捧廩之餘獲遂專城之養則庶可以專意於刀圭之節無憾於甘旨之供區區至願於斯畢矣伏惟殿下憐其情而察其懇焉云云答曰省疏具悉疏辭下該曹稟處
정조 12년
戊申六月初九日卯時上御重熙堂右承旨入侍時右承旨李亨元假注書白慶楷記事官李相璜金祖淳以次進伏訖上命讀公事訖亨元曰蜂峴禁路關係甚重自前飭令不啻申嚴而臣於今番奉審之行伏聞此路之禁稍不如前故復命時取路蜂峴以爲看審之地則峯巓壘石自致年久而陊圮樵逕細路未免人馬之通行事之駭然莫此爲甚此是前後陵官不能察飭之致到今有難一一追勘而此後則申飭該曹更加嚴禁俾無如前解弛之弊恐合事宜故敢此仰達矣上曰聞甚駭然分付該曹各別嚴飭各陵官使之自今嚴防緊塞此後陵官殿最時此一款定爲考課之高下奉審之行亦必摘奸事載之該房謄錄春秋一次式別遣史官或宣傳官摘奸每孟朔該房及承傳宣傳官微稟事一體定式可也出擧條命退承史以次退出
정조 12년
戊申六月初九日午時上御重熙堂同副承旨入侍時同副承旨洪仁浩假注書白慶楷記注官金鳳顯記事官李宗烈以次進伏訖上命書傳敎曰未肅拜京兆尹許遞前望單子入之待下批牌招察任又命書傳敎曰此等應行之事若欲隨等輒費飭敎則揆以國體寧不屑越諸司貶坐今年磨勘處絶少云大臣衙門及衆所共知老病情勢外各該堂上從重推考自大臣衙門皆令限內爲之命退承史以次退出
정조 12년
兼都承旨沈豐之坐行左承旨李得臣坐右承旨李亨元坐直左副承旨趙衍德坐直右副承旨尹行元藥院直同副承旨洪仁浩坐注書金孝建病一員未差假注書李貞運藥院直白慶楷仕直事變假注書金和鍾仕
정조 12년
傳于李亨元曰都承旨入侍
정조 12년
傳于李亨元曰吏房承旨入侍
정조 12년
趙衍德啓曰右參贊吳載純除拜後過三日不爲出肅依定式推考警責仍卽牌招察任何如傳曰允
정조 12년
李亨元啓曰右參贊吳載純飭敎之下謂有情勢懸牌闕外無意膺命揆以事體誠極未安從重推考何如傳曰此啓辭勿施斯速入來肅命事各別申飭向有飭敎則無所據之處義至有懸牌之擧而政院無難枚奏亦極駭然當該承旨推考
정조 12년
趙衍德啓曰泮儒捲堂今至三日而大司成尹師國謂有情勢旣在泮村終不勸入今又謂以待罪來詣闕外屢度催促無意入泮擧行事體所在誠極未安從重推考何如傳曰次對時筵敎及詢問大臣說話竝令使之知悉卽爲勸入則又如是逡巡寧有如許道理況呈單之儒生亦已停擧尤無可嫌之端此啓辭勿施嚴飭進去可也
정조 12년
傳于趙衍德曰重臣吳載純今日擧措萬萬怪駭此重臣本自仁善寧有如許無嚴此必動於浮議之左聒右撓而然欲以此事問之使之來待政院而向後擧措大關分義觀於日前還給辭疏其意可知此必發怒於右相狀辭不欲周旋於一府有此決脚之擧不當引之事如是强引反不念累及之慮可乎近來朝綱雖曰掃地其可不出一重臣乎此似小事其在爲朝綱爲大臣之義此重臣必欲督出而後已宜懲近日紛挐之習況延豊之情勢纔遭譴削之臺評猶且迫於嚴敎冒沒參坐則況此重臣沒頭腦處義乎不嫌於諡坐反慍於右相焉有如許事理右參贊吳載純不可尋常處之而旣以期於督出爲敎待入來肅命後當有處分政院各別嚴飭
정조 12년
傳于李亨元曰同副承旨禁推
정조 12년
兵曹口傳政事副司勇成海應
정조 12년
傳于李亨元曰泮長今旣承命入泮同副承旨禁推傳旨分揀
정조 12년
趙衍德啓曰因別監金宗道爲先汰去其代擇差事司謁手本議處事命下矣査問於右邊捕盜廳行首捕校崔昌奎處則以爲捕校尹道杓果爲執捉金元道而拘留捕廳一宿之後旋卽放送云捕盜之法必待眞贜而所謂贜物不過渠之六寸崔昌福所佩無鞘之刀則初非眞贜之可論至於拘留之後不一推閱而放送尤不可謂眞有所犯元道之被捉委折旣如是糢糊則其兄宗道之坐此除汰似屬冤枉議處一款今無可論而捕校尹道杓則未捉眞贜徑加結縛周示街路之狀必有隱情而然令攸司嚴査得情依律重繩何如傳曰金宗道之弟若無所行之手荒雖如芥微物豈有被人致疑乎宗道無別般得捷之端而旣與賊名有異勿汰捕校之不捉眞贜不一推閱乍縛而旋放者極爲痛駭而竊發之習近聞莫甚云不可以此重治捕校眞盜則不捉平民則貽害其漸亦不可不嚴防該捕校令該大將懲治近來治盜之刑雖不用之至於戢盜之政豈或廢却從當廉問無寖息之效捕將難免重勘以此嚴飭
정조 12년
趙衍德以文禧廟營建廳言啓曰本廳堂上工曹判書臣具允鈺與郞廳副司果臣李晩秀進詣本廟奉審則廟內外俱無頉處之意敢啓傳曰知道
정조 12년
李亨元以兵曹言啓曰禁軍來秋冬等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 12년
以禁府都囚徒傳于李亨元曰尹守默依他檢官律勘放鄭益祚此時守令不可久曠付過使之今日下送元龍瑞旣勘罪放送
정조 12년
趙衍德以義禁府言啓曰保放罪人尹守默依他檢官律勘放鄭益祚付過使之今日下送元龍瑞旣勘罪放送事命下矣鄭益祚付過放送元龍瑞放送尹守默依他檢官律杖一百收贖告身盡行追奪永不敍用放送之意敢啓傳曰知道如有功議各減一等
정조 12년
領敦寧洪樂性箚曰伏以卽伏見傳敎下者以諸司貶坐事責飭截嚴至有限內設行之命伏不勝惶蹙悶阨之至臣每當暑月頻患痁症者已有年所矣至於今夏則病狀一倍添劇寒熱無時迭作痰癖從以闖發寢食減阻神息澟綴時日之內萬無蠢動之望嚴飭之下末由擧行伏枕隕越罔知攸措伏乞聖明亟遞臣本兼之任仍降威罰治臣瘝曠之罪以警具僚焉云云答曰省箚具悉卿懇向於宮庭見卿神觀瘦消已慮之聞有美疴尤庸念念安心勿辭善攝仍傳曰此批答遣史官傳諭
정조 12년
延豊君李𡊠疏曰伏以臣於向者猥承匪據自速罪戾竟遭人言撫躬慙恧歷日靡措噫臣於中權之任豈有一分堪承之望哉以其人器則不稱也以其情地則難安也誠以殫竭在前未敢言私義分是懼黽勉出肅而蔑效之地復據昏謬之失殆甚除拜數日瘡疣百出早晩顚沛固所自料果然軍號誤頒之事出而臣之溺職之罪於是益著矣前後委折已悉於緘答中今不敢更事覶縷而苟使臣先事檢飭隨處照察豈有此無前之事也一則臣罪二則臣罪至於特敎發緘事體至重而荐承嚴敎鑚地不得草草仰對辭不達意指陳事實者反涉漫漶仰暴衷懇而自歸瀆䙝莫非臣事事迷滯節節顚錯之致論其所坐合被重辟乃者臺評聯發聲罪甚峻斷以無狀語固至當律以譴削猶屬末勘不意聖度天大過加含容不施鈇鉞之誅特從惟輕之典及被譴罰止於遞解難赦之辜每由自作曲庇之方輒煩聖念罪亦爲榮無往非恩如臣無似何以得此感極涕零益不知措躬之所也嗚呼偏被洪造未有如臣孤負聖眷亦未有如臣臣之忝叨是職非止一再而誠切報效補蔑絲毫意在修擧事輒僨誤默數愆尤指難勝僂畢竟被彈莫非滄浪則雖以我聖上慈覆之德憫恤之恩尙何以隨事寬假俾得以一例倖免也哉臣罪至此尤合萬殞蹙伏追訟夙夜惶懼有不敢以律則旣勘職亦已解晏然自居今日賓對不得進參諸司殿最亦未擧行俄以宗廟署貶坐事飭敎速下而所遭不輕無面可顯今若徒知怵畏之義罔念息補之道冒昧承當放倒廉隅臣實自愧人謂斯何左右思量進身無望玆不得不冒入文字仰瀆崇嚴伏乞天地父母亟削臣所帶提擧之任仍治臣逋慢之罪以肅朝綱以安私分不勝幸甚云云傳曰設有臺評職名自異一解見任情勢亦伸此等上疏豈可循例捧入乎還給捧納承旨推考
정조 12년
戊申六月初十日卯時上御誠正閣大臣備局堂上引見入侍時右承旨李亨元假注書白慶楷事變假注書金和鍾記事官李相璜金祖淳左議政李性源右議政蔡濟恭兵曹判書鄭昌聖行副司直鄭昌順李柱國漢城判尹金尙集行副司直徐有大開城留守洪秉纘行副司直金持默校理李羽晉以次進伏訖性源等曰雨勢頗過日氣蒸炎伏未審聖體若何上曰一樣矣性源等曰王大妃殿氣候若何上曰一樣矣性源等曰惠慶宮氣候若何上曰一樣矣性源曰臣昏憒顚錯至於日前軍號之誤布事未前有而未能登時覺察臣職在摠察其罪與兵判捕將初無異同而兩臣則以此被譴臣則以忝居大官之故不惟不賜之罪曲加庇護至承恩諭臣心惶恧靡所容措而雖以此一款觀之營務之未能修擧亦可推知豈非可㦖乎伏願聖上洞燭實狀俯垂體諒焉上曰過矣次對爲之可也性源曰軍制本嚴番上尤重而今番通津軍二名之無端闕點亦關變怪該邑守令雖已勘罪軍士之旣經巡營點考而翌日逃還者不可無懲一勵百之擧而取考大典通編則無論輕重無別白可據之文此係師律宜有一定之典故敢達矣上曰出擧條往復僚相自本營草記定式可也出擧條性源曰頃以定州嘉山安州等邑勅使替馬兩所合設一處便否關問該道矣卽見平安監司金履素所報則枚擧三邑守令牒呈以爲自安州距嘉山爲六十里而其間有兩處替馬所一則大定江津頭嘉山當之一則廣通院安州當之而本州之於廣通院爲三十里廣通院之於大定津頭爲十里今以大定江站移定於廣通院自嘉山距定州爲五十里而嘉山之西距八里許大薪里有替馬一所嘉山當之自大薪里西距十八里許嘉州嶺又有替馬一處定州當之革罷大薪里站合設於嘉州嶺則可除無窮之弊云今若擇其道里居中處各設一所而廣通院則安州嘉山分當支待嘉州嶺則嘉山定州分當支待則縻費轉輸之擧侵昏窘束之患自可除減而第念勅行中通官家丁輩間多曾前往來之人而宿所及替馬所站皆有私記之錄置者許多年已行之規今若猝然省減則或不無援例執言之端爲辭矣替馬所之省減旣有海西已行之例竝依所報許施而勅行凡事惟在遠接使及本道監司之操束援例執言似非可慮矣上曰右相之意何如濟恭曰我國則事係省弊彼人則不必執言左相所奏誠好矣上曰依卿等言爲之可也出擧條性源曰卽見咸鏡監司李崇祜所報則以爲本營旣兼咸興獨鎭部領八千兵馬而初無一包餉穀者萬萬疎虞各驛年例所受婢貢給代條折米七百石每以營賑穀上下而驛卒則以其各邑所給擧不精實願以本錢受食今若以營各庫記留錢一依元折價逐年出給於各驛而折米七百石則以貿入樣每年移作城餉半留半分至七年竝耗計之殆近六千石七年以後更勿貿入耗條則作錢以償元錢不過十餘年自當盡報其七年所用各庫錢就此六千石二留一分而捧給付之中軍磨勘本司一有未收拘礙於遷轉事定式施行爲辭矣本營以邊上重藩素無軍餉之儲峙者誠甚疎虞今此道臣所報儘有意見依所請許施而第錢穀互換之時取耗報本之際若不嚴加操束則夤緣換弄之弊難保其必無竝與典守之道糶糴之法令道臣嚴立科條別成節目自本司句管則似有實效以此分付何如上曰依爲之出擧條濟恭曰廟署貶坐以初三日出令矣其時提調身帶兵判以方有所遭不可參坐爲言此則情勢似然不爲强之今於事過遞職之後復提情勢二字明日貶坐不欲進參兵判時事本不與廟署相關强欲引義事體不然宗廟提調李𡊠推考使之趁赴貶坐何如上曰極爲駭然爲先越俸三等筵退後卽爲磨勘可也出擧條濟恭曰兩南伯問議大臣法意有在今番湖南伯瓜滿代銓官不爲問議於左右相只以一紙簡通遣吏書送問議之法不當如是事係朝體臣謂吏曹判書宋載經從重推考宜矣上曰左相處亦無問議之事乎性源曰只簡通矣臣於伊日亦欲箚論矣伏見吏批草記批旨事件雖差異旣有重推之命故臣姑不疊請矣上曰聞極駭然寧有如許體例問備輕矣爲先越俸五等可也出擧條上曰賢關捲堂已過三日而泮長謂有難安之情勢終無入泮擧行之意誠難處矣今日雖或未行賓對欲遣史官問議于卿等矣卿等今旣登筵何以則有便好之道乎性源曰其間委折臣姑未聞矣上曰令政院以泮長事啓辭切勿捧入而只事催促爲敎故不出朝報卿之未聞亦似無怪矣上曰同成均進前昌順進伏上曰泮長之終不勸入事甚可駭卿知其委折耶昌順曰臣伏見儒生通文以向者入齋赴試之儒驅之於懲討不嚴之科今雖有欲入之儒旣聞此言則食堂之難於遽入勢固然矣且儒生輩以爲泮長以未經相揖之子弟徑入食堂又以通文中無發通儒生名字歸之於匿名之科是欲嫁禍士林等語侵斥狼藉故泮長之以被罪爲限不敢入泮者此也今聞儒生一人獨爲守齋而更無入泮之儒云誠可憫也上曰一人之獨爲守齋亦有何所執云耶昌順曰若無一儒之守齋者則此非捲堂而乃空堂故儒生亦知空堂之爲重難獨爲守齋者似出此義也上曰此則似然而寧有身爲師儒之長而爲諸生所拘執不得自由者乎且已令施罰則今無可嫌之端泮長事不亦過乎左右相之意以爲何如性源曰莫重聖廟不可久曠勸入之外更無他道矣上曰泮長之向以陞試罷場事至於上徹寧有如許屑越之事乎且儒生以捲堂欲爲解停之階則固無足怪而以觀光儒生加之以不可加之名寧不駭怪乎濟恭曰天佑下民作之君作之師而今我聖上兼有君師之道克盡作成之方則凡爲今日章甫者惟當仰體誨責奉承之不暇又何敢强引其義任渠所爲乎上曰泮長之處事亦果何如性源曰未經相揖儒生入齋之事有違舊例泮長事誠疎忽矣濟恭曰若以泮長事論之科場事體不啻至嚴且成均館則下隷甚多設場之時苟能另飭場屋嚴其防限則旣入儒生斷無還出之道在外通文亦無可入之理儒生之旣聚復散通文之無難入場臣則以爲大司成巽軟之致也性源曰此則有不然者近來場屋日就解弛至於陞庠尤爲不嚴通文之闖入似難防塞矣濟恭曰此則其勢似然而且聞近來赴陞試之儒生或有不着道袍儒巾者云士習之怪駭推此可驗矣昌順曰近來科場甚弛大異於右相觀光之時矣上曰向於捲堂時有使子弟先入之敎而相揖一款初不擧論泮長此事不過仍筵敎擧行而儒生輩之以此爲說似由於未知委折而然也設使儒生輩有侵斥之擧其在師生之道惟當警責牖誨而已豈有先自退縮作爲難進之義哉先朝乙卯相製時亦有儒生輩入場還出之擧而今則時勢大異於其時矣寧有不可勸入之道乎性源曰通文中之嫁禍二字則語甚深緊矣上曰若是嫁禍之嫁字則誠爲深重而昨日聞之非嫁字也乃加字云其義與嫁字不啻有間矣大抵此事當使此泮長了當不可中道而廢使之卽爲入去呈單儒生爲先施以儒罰他儒生勸入後草記可也同成均先退以此筵敎諭于大司成也昌順退出濟恭曰在此泮長之處義旣受其斥反自施罰似不無嫌逼矣上曰然則仍筵敎停擧事使史官出傳于同成均依此擧行可也和鍾承命出傳上曰以前惠堂事傳敎者卿果見之乎性源曰臣果見之矣上曰予於此重臣事多費心力矣性源曰觀於知我罪我之敎非但重臣之知感凡爲臣子者孰無感泣之心乎上曰重臣尙在城外云乎性源曰然矣上命書傳敎曰處分爲其一伸前惠堂李在簡敍用仍任前職上曰前兵判事譴削之典不爲過矣左相果亦聞知其由乎性源曰臣聞其時前兵判初果早起而仍致不及云事誠可駭矣安有以兵判而未及於動駕之時者乎上曰聞是早起旋寐有此後時云誠爲疎闊矣然而其人品則好矣上曰今見判尹尤覺愴念重臣金魯鎭之事殊極慘惻矣其果何病云耶性源曰聞是挾食類中之症云矣上曰聞其子亦佳云予於年前亦已見之矣性源曰作人誠佳矣上曰宗廟提調李𡊠待令與否知入可也和鍾承命出傳昌聖曰挾輦把摠間都目陞資雖有定式而時任把摠李殷昌曾以下考昨冬之政亦爲筵稟不得擧行今亦依前置之何如上曰依爲之出擧條上曰吏兵批貶坐磨勘後都政始可定行使之從近爲之可也命退諸臣以次退出
정조 12년
戊申六月初十日辰時上御重熙堂都承旨入侍時兼都承旨沈豐之假注書白慶楷記事官李相璜金祖淳以次進伏訖上曰宗廟提調李𡊠待令與否知入可也賤臣承命出回奏曰姑未待令云矣上曰俄筵始聞向日完伯問議時不及於左右相云寧有如許體例吏判事殊極駭然矣豐之曰果然矣命讀公事訖命退承史以次退出
정조 12년
戊申六月初十日辰時上御重熙堂左副承旨入侍時左副承旨趙衍德記事官金孝建李相璜金祖淳以次進伏訖上曰大司成入泮云耶衍德曰方在闕外待罪矣上曰昨今飭敎若何而一向如此者豈可成說乎招致事知書吏更不得違逋之意分付斯速勸入事分付宗廟提調李𡊠亦令卽速進去以爲磨勘貶坐之地可也命退承史以次退出
정조 12년
兼都承旨沈豐之坐行左承旨李得臣坐右承旨李亨元坐左副承旨趙衍德坐直右副承旨尹行元坐同副承旨洪仁浩坐直注書二員未差假注書李貞運藥院直白慶楷仕直事變假注書金和鍾仕
정조 12년
傳于李得臣曰右承旨入侍
정조 12년
傳于洪仁浩曰以院隷事有拿處事待敎尹行任本職爲先改差
정조 12년
傳于洪仁浩曰注書竝拿處
정조 12년
傳于洪仁浩曰本府入直都事拿處
정조 12년
以李東赫囚單子傳于洪仁浩曰付過放送
정조 12년
傳于洪仁浩曰今番事卽掖隷捕校相較而院隷則不有飭禁敢逞前憾掖隷則無一事無一言皁白此等處宜有勸奬之擧當該掖隷令該曹米布題給
정조 12년
趙衍德以景慕宮郞廳以都提調意啓曰太常所進林檎今方薦新於本宮而宮苑林檎結實不過數十箇亦無成熟之望莫重薦新無以擧行不勝惶恐之意敢啓傳曰知道
정조 12년
李得臣以賑恤廳言啓曰疫癘之侵熾多在於窮乏之類死亡亦在此類此蓋氣虛而病侵病侵則至於不起近以備郞摘奸來奏推之兩郞所告致死人命各過十餘名之多而聞是至窮乏者云與其顧恤於庇身掩骼曷若先救其飢俾免死亡之爲實政乎甲辰則以發賣之時分給糧資而今番雖有異焉流丐賜米常年多有其例令備郞及賑郞詳抄頷顑之類仍令該廳量給穀物俾救病之擧得有活命之效事令廟堂各別申飭該廳形止仍令草記事命下矣各部字內病幕七百五十八處病民一千六百五十三口內尤甚無依之類四百四十七口抄出壯每口米五合式八日合米四升弱每口米二合五夕式八日合米二升依甲辰年式例磨鍊東部字內壯十二口弱一口合米五斗西部字內壯一百六口弱二十三口合米三石二斗南部字內壯八口弱二十口合米七斗二升北部字內壯二百三十二口弱四十五口合米六石十一斗八升都合壯三百五十八口弱八十九口處米十石十一斗本廳郞廳與備邊司郞廳各該部官眼同摘奸分給之意敢啓傳曰知道
정조 12년
李得臣以漢城府言啓曰涉疑疾方痛死亡之類令各部兩署更加摘奸後報來列錄書入之意敢啓傳曰知道
정조 12년
洪仁浩以成均館官員以行大司成意啓曰臣伏承俄下傳敎頒布諸生後仍設夕食堂臣則退去之意敢啓傳曰知道
정조 12년
洪仁浩以分兵曹言啓曰慶熙宮西所衛將李長益所告內各處窓戶鐵物數日之內偸拔至於三十餘箇之多聞極驚駭多般譏驗之際興化門把守近仗軍士朴福大執捉贓物則圓環二箇而乃是入直壯勇衛使呼軍南啓文也本曹無他推治之道移送法司依律處置何如傳曰已因該營捧招粘啓移送法司處斷矣
정조 12년
洪仁浩以義禁府言啓曰時囚罪人尹行任忠淸道稷山縣成歡驛定配事承傳啓下矣尹行任以承傳內辭意具罪目卽爲發遣府羅將押送配所之意敢啓傳曰知道
정조 12년
洪仁浩以右邊捕盜廳言啓曰依下敎罪人池錫禧柳枝連及所援考喧使令金喆福習都使令朴聖彩等移送刑曹之意敢啓傳曰知道
정조 12년
洪仁浩以刑曹言啓曰依下敎明禮宮婢德氷黃海道豐川府椒島鎭爲婢定配卽爲押送之意敢啓傳曰知道
정조 12년
戊申六月十一日卯時上御誠正閣輪對官入侍時左承旨李得臣記事官金孝建李相璜金祖淳南學訓導李聖輪內資奉事李晉秀尙瑞直長金晉柱都摠都事尹芮基典設別檢羅東善以次進伏訖上命諸臣進前奏職姓名及所懷聖輪進奏曰臣之職掌訓導幼學也所懷則無矣晉秀進奏曰臣之職掌淸蜜眞油也而淸則遺爲七石五斗油則遺在爲四石三斗所懷無矣晉柱進奏曰臣之職掌寶差備掌節銊依仗也所懷則無矣芮基進前曰臣之職掌行巡夜更朝夕監門而所懷則無矣東善曰臣則掌遮日揮帳等物而已別無所懷之仰達者矣命退諸臣以次退出
정조 12년
戊申六月十一日未時上御重熙堂同副承旨入侍時同副承旨洪仁浩假注書白慶楷記事官李相璜金祖淳以次進伏訖上曰今此捕廳草記査問辭意殊涉糢糊特敎之下焉敢若是乎此草記還給使之更爲査問可也命退承史以次退出
정조 12년
戊申六月十一日申時上御重熙堂同副承旨入侍時同副承旨洪仁浩假注書白慶楷記事官李相璜金祖淳以次進伏訖上命書傳敎曰向因捕校院隷事捕將承旨互有葛藤伊時分別處分以此後敢或逞澸報忿有登徹之擧則先犯者重治已有特敎則今番因院啓査事院隷等所爲如是其絶悖杵驅膝逼婦女作黨行惡之狀一一綻露是國無法也院隷之顧護卽重傳命而命令之下先手冒犯若此此蓋注書等不能檢飭之致豈可徒令刑曹捕廳査治亂法之院隷而止乎時囚罪人金孝建爲先刊削職名至於尹行任其罪十倍於孝建年淺自年淺踐歷自踐歷渠若有一分省覺前後勤飭果何如又況玉成之擧豈比他人則幺麽院隷恣意長惡以至今日所犯無異賭勝負於禁令者然渠之放恣無嚴卽此難掩以此反隅他可類推尤有萬萬痛惡者今因承宣査奏始知之作拏時番隷無非假與代隷云行任事寧不無狀乎渠以簪筆多年且兼閣銜凡屬明義錄句語寧有一毫泛忽而代隷之弊終不釐正是以明義錄海根事看作尋常也大抵行任之不操心固非一端而飭敎纔過依舊前樣今又不施加倍之律渠何以保家聲乎時囚罪人尹行任成歡驛定配當刻內押送使渠縮頸悚息於謫所知所畏戢上曰泮長尙不勸入乎仁浩曰然矣上命書傳敎曰堂堂賢關作一鬨場朝廷之羞恥多士之羞恥莫非敎不孚化未究之致何責乎儒生乎豈可任其紛聒徒損國綱乎昨有口傳下敎而多士想未諦悉此後萬一以今番事通文呈單等事復有互相詬詈之弊則是諸生甘犯亂敎玷化之科朝廷自有導齊之方須令諸生知悉通文呈單之屬於今番而復入香橋之內受與之吏僕亦依昨日下敎處分竝令知悉命退承史以次退出
정조 12년
兼都承旨沈豐之藥院直行左承旨李得臣坐直右承旨李亨元坐左副承旨趙衍德坐直右副承旨尹行元坐同副承旨洪仁浩坐注書二員未差假注書李貞運藥院直白慶楷仕直事變假注書金和鍾仕
정조 12년
以全羅監司啓本李元曄尙衣院物故奴婢懲貢之罪科治事傳于李亨元曰顚錯之始終如一莫如此道伯瓜旣熟矣任亦久矣雖下愚之姿無識之人其間庶幾愚變爲智無識化爲有識而奈此道伯觸事茫昧無一點快活疎爽底意思氣質之難化果如是乎惟其鶻突之病最是長處目見李魯春之駭擧瞻顧遲徊始待重臣疏批强呈陳省一箚擧措之不堪正視無異於向筵閔鍾顯筵席貌樣伊時行遣出於玉成其後除藩愛其薄藝爲此人者懲前圖後一心報答在於正風勵俗對揚旬宣而有殺獄則不嫌其斁倫有民隱則惟事其周遮一政半事無非彌縫雖以此事言之無論內奴婢寺奴婢眷恤懷保之先大王盛德至善浹民骨髓惟今追述而仰體者無出於因舊章修明之而已物故十一名白地懲貢是何等驚駭之事無論尙方防納之自願與否及今事發也但當痛治作奸之吏鄕論勘不察之邑宰一以爲堅守之方一以寓修明之義今觀査啓結語混圇漫漶都沒着落若此則此後奴婢貢之法外勒徵簽丁收布之黃口白骨一口以上勘罪之律文此道伯欲請毁去乎如許蔑法壞綱之道伯不但爲今日朝廷之罪人又有違越莫重成憲之罪不可尋常處之當該道臣沈頤之削職掩置守令令該道指名現告拿問處之作奸吏鄕及頭目遠地散配該院勒徵之貢雖不知始自何年旣發之後宜卽釐正斯速代頉事嚴飭該道使小民知於戲不忘之澤也凡事擧一可反三隅此道如此他道可知無論內與寺凡係奴貢之勒徵白徵者令各該道伯嚴飭邑宰及今釐正俾無現發於來頭按廉之行奴婢猶然況無告之黃白乎年前飭敎決知歸於無實效更令廟堂別般措辭痛飭諸道使各該守令親執査櫛期有去太甚之效萬一不勤安用道伯邑宰爲哉此意一體嚴飭近來道伯守令在官則貪饕日甚不識朝廷有烹阿之典交結一二朝廷有勢力者則安臥而飽饗白簡不登繡啓不入如是之故朝令看作等閑向者趙曮之獨被獨冒不亦冤乎此道伯猶以畏約咨且或不敢恣意放例他餘前後道伯邑宰近果怵畏如年前乎有國則有法有法則當先從不法之道臣邑宰以法從事目下百千萬事皆因待用刑三字一竝付之置之之科從後一番櫛蕩懲創之擧予則曰斷不可已須令諸道先自此事實心奉行期有一分補愆之效
정조 12년
以校理李書九副校理鄭東觀修撰沈能翼副修撰尹羽烈牌不進罷職傳旨傳于趙衍德曰只推
정조 12년
趙衍德以弘文館言啓曰校理李書九修撰沈能翼副修撰尹羽烈旣有只推之命與新除授副校理鄭東觀一體牌招察任何如傳曰允
정조 12년
趙衍德以禁衛營言啓曰通津闕點軍定律事出擧條往復僚相自本營草記定式可也事命下矣卽爲往復於領議政右議政則以爲此與逃軍無異宜用各營門逃軍決棍律云臣意則無端闕點與立番逃還有異且昨日逢點而今日在逃者實涉疑怪合施重典以杜奸弊而決棍外他無襯當之律兩大臣之見如此依此定式施行何如傳曰允
정조 12년
洪仁浩以義禁府言啓曰時囚罪人金孝建依下敎放送之意敢啓傳曰知道
정조 12년
趙衍德以右邊捕盜廳言啓曰依判付內辭意罪人李信大李得哲爲奴次移送刑曹罪人金得秋朴聖彩亦爲還送刑曹之意敢啓傳曰朴聖彩刑曹判付旣有嚴囚待用刑之命則俄者捧供未免顚錯且於李信大等三人捧招判付金得秋兩漢移送擧行聖彩之混同移送尤未免顚錯卿則推考此草記矇然捧納承旨亦爲推考如已移送則已捧供不必捉來還囚使之仍囚該曹可也
정조 12년
禮曹啓目粘連全羅道進士金挺澤上言置之何如判付啓煩籲之違格姑捨是求忠必孝正爲此人準備語若忠若孝之若是卓然因仍泯沒殊非勸他示後之義褒贈一款似不必靳惜令該曹特施贈職之典爲良如敎
정조 12년
兵曹啓目粘觀此忠淸監司洪檍三度狀啓則就其中山城董役人前府使李羲星土校閑良姜溫伯軍器監董人司果洪鎭權等似當施以加資之典是白遣本營公廨看役人前縣監朴明煥段相當職調用軍器監董土校鄭世甲官廨看役土校禹允益等亦皆效勞而與城役有間不可無差等竝邊將除授恐合事宜是白乎矣係是恩賞自下不敢擅便上裁何如判付啓如許鉅役無何一新若非留意修擧豈有是也可謂不負特簡之本意也道伯事誠可嘉三件請賞其勞別無異同何拘人數多寡竝加資爲旀其中李羲星段卽士夫武弁也宜與中庶幕裨土着營校有差異之典相當職調用爲良如敎
정조 12년
刑曹啓目承政院使令金麗寬等原情云云百端窮詰至於施威而一向抵賴得情無路上裁何如判付啓作挐假隷當分輕重處決而其中朴聖彩段異於無賴之代隷異於年淺之實隷旣攝都隷之稱又做指使之罪究厥所爲萬萬絶悖律之以家人共犯只坐家長聖彩卽自中之頭目厥漢身乙若不痛治莫重禁令將爲院隷輩所冒犯此不可尋常看過如許亂民亦當繩以亂法之刑聖彩身乙移送捕廳各別嚴囚以爲待用刑究覈用意受嗾委折之地爲旀杵驅膝元犯是在金麗寬逼婦女元犯是在池錫禧竝只遠地爲奴爲旀金得秋之於麗寬實無首從之別亦爲奴爲旀柳枝連段雖曰同情用意別無深緊爲奴及決杖收贖放送爲旀孫守宅亦依枝連例照放爲旀車德亮段身爲頭目不能檢飭自本曹參酌照律收贖放送爲旀金哲福段容有白脫之階分揀放送爲旀李信大之以陪隷首倡此論則可謂罔赦至於李得哲段行惡用意必不下於信大特敎嚴問之下如是抵賴尤可謂殺無赦自前此漢名字屢出於作用之時注書之愛護供奉無異至親葛藤之狀曾所聞知兩漢等竝只移送捕廳各各嚴加施威官員之指敎渠之用意情節一一取服萬一抵賴當限死期於取服而後已今日捧招又若如昨日之歇後則當該捕將當拿入嚴問顧護年少名官之罪以其罪嚴懲以此嚴飭爲良如敎
정조 12년
戊申六月十二日卯時上御重熙堂右承旨入侍時右承旨李亨元假注書白慶楷記事官李相璜金祖淳以次進訖上曰推考房承旨入侍賤臣承命出與同副承旨洪仁浩偕入進伏訖上命讀公事訖上曰向以院隷事特敎申飭何等截嚴而少無懲戢益肆猖獗至有昨日之擧措職由於承宣輩不謹檢飭之致也如是而其果爲恪職之道耶如或依舊伈泄不思報效之方則承宣亦難免重勘以此筵敎諭于在院承宣可也命退承史以次退出
정조 12년
戊申六月十二日辰時上御重熙堂都承旨推考房承旨入侍兼都承旨沈豐之同副承旨洪仁浩假注書白慶楷記事官李相璜金祖淳以次進伏訖上曰俄者筵敎其得聞之耶豐之曰臣果聞之矣上曰以卿小心畏愼之故倚信已久今見院隷事不覺瞠然幺麽之弊不能釐正都承旨之職務顧安在哉院隷之作拏必有倚恃而然某隷之爲某官所親愛嚴査以聞可也豐之承命先退上命書判付及禹禎圭疏批命退承史以次退出
정조 12년
兼都承旨沈豐之藥院直行左承旨李得臣坐右承旨李亨元坐直左副承旨趙衍德坐右副承旨尹行元坐同副承旨洪仁浩坐直注書二員未差假注書李貞運藥院直白慶楷仕直事變假注書金和鍾仕
정조 12년
李亨元啓曰左議政李性源右議政蔡濟恭有司堂上徐有隣鄭昌順依下敎來待矣傳曰入侍
정조 12년
李亨元啓曰惠廳堂上李在簡來待事命下矣時無職名令該曹口傳付軍職何如傳曰允
정조 12년
兵曹口傳政事副司直李在簡
정조 12년
洪仁浩以弘文館言啓曰校理李書九副校理鄭東觀修撰沈能翼副修撰尹羽烈旣有只推之命竝卽牌招察任何如傳曰允
정조 12년
以黃海監司狀啓豐川府使李萱勅庫虛留爲先罷黜其罪狀令攸司稟處事傳于洪仁浩曰勅庫法意何等至嚴向來寬假亦出特恩則不思報效之義留庫元數十僅存一渠之所爲萬萬痛駭宜令自渠手收殺後勘律此狀啓還爲下送待收殺狀聞卽捧傳旨以爲嚴勘之地此道若此則諸道守令之不謹典守可知一體嚴飭
정조 12년
以閔廷桓囚單子傳于洪仁浩曰保放
정조 12년
洪仁浩以賑恤廳言啓曰西北郊摘奸備邊郞手本判付內未及分給十一名一體分給事分付該廳事命下矣北部字內壯三口米一斗二升西部字內壯六口弱二口合米二斗八升合壯九口弱二口處米四斗本廳郞廳部官眼同分給之意敢啓傳曰俄筵卿旣親承下敎申飭備郞賑郞寧博無漏俾有終始之惠郞官之一時巡過病民窮不窮病勢重不重無以盡知則一有見遺終或無奈是豈但郞官之不察朝廷之責也卿須更加惕念招致諸郞詳細面諭可也
정조 12년
李亨元以都摠府言啓曰卽者本府郞廳李運春所告內今日各門各處摘奸時弘化門入直哨官鄭履曾不在直所問其去處則往在北所衛將處故使之督還信地面飭而來云闕內領兵入直何等嚴重而如是擅離萬萬驚駭不可置而不論當該哨官鄭履曾令該府拿問處之該營大將亦有常時不能檢飭之失推考警責何如傳曰允
정조 12년
洪仁浩以義禁言啓曰慶尙監司金光默狀啓據刑曹粘目內西平浦前萬戶林致秀張泳延德雨李仁煥張敬相時萬戶李允益等移本府處之事允下矣林致秀張泳李仁煥張敬相等今方待命卽爲拿囚延德雨時在京畿廣州地云依例發遣府羅將拿來李允益時在任所發遣府羅將交代後拿來何如傳曰允
정조 12년
以林致秀張泳李仁煥張敬相囚單子傳于洪仁浩曰保放
정조 12년
吏曹判書宋載經疏曰伏以臣於見叨之任夫豈有一分堪承之理而辭竭情窮勢沒奈何靦然冒膺而病痼精耗觸處昏錯日前問備已極懍惕繼而有大僚請推尤不勝萬萬慙訟向者全羅監司報瓜已久矣藩任體重與守令瓜代有異臣之愚意則似不待大政而循例差出於散政故前例有無初不疑慮輕先問議而啓請者此固臣老悖荒聵之致臣實悚忸之不暇而至於簡通一事臣以鄕居疎闇全不知近年事例只認以首揆外未必遍往問議但憑曹吏之言遽依流來之規及今筵奏請譴而臣之疎率乖謬尤無以逃其失矣越俸薄警冞增恧蹙蓋其憒憒不職之狀雖於此等微細處瘡疣之難揜猶且如此況可與論於莫重之政注乎且臣病勢一味進退床簀爲命藥餌罔效顧今症形決無時日起動之望此時此任旣非微臣養疾之坊則一日虛縻如爭十來年喘息玆敢力疾申籲於天地父母之前伏乞亟賜斥免仍治其瀆擾之罪以肅朝綱以安賤分焉云云答曰省疏具悉卿其勿辭行公
정조 12년
戊申六月十三日卯時上御重熙堂同副承旨入侍同副承旨洪仁浩假注書白慶楷記事官李相璜金祖淳以次進伏訖上命書傳敎曰大臣有司堂上惠堂食後來待命讀公事訖命退承史以次退出
정조 12년
戊申六月十三日未時上御重熙堂左副承旨與戶曹判書入侍時左副承旨趙衍德假注書白慶楷記事官李相璜金祖淳戶曹判書徐有隣以次進伏訖上曰吏曹貶坐定於何日耶注書出去知入可也賤臣承命出回奏曰堂上未備故姑未定日云矣上曰吏曹參判前望單子入之出榻敎上曰序升冊持入可也賤臣承命出回奏曰姑未修正云矣有隣曰俄於筵中以嶺南漕弊事有言端而嶺南則係是臣見聞未到處故不敢臆對至於湖南漕弊則臣待罪本道適有稔知者蓋法聖倉在於靈光境內土地人民皆屬本官而僉使以一客官只管捧稅加以本官則多從經幄法從中出宰而本鎭僉使不過堂上武弁履歷變通之後雖曰比前差勝地望本自逈別事勢終不相敵故本官所屬之侵漁本鎭所屬轉成痼弊莫可收拾臣於在營時別關禁斷成置節目而行之數年又復如前時本官到任後與僉使爛漫商確另加操切云而若不拔本塞源則日後反有逞憾之慮側聽漕卒等所願則本鎭所坐陳良一面許屬本鎭田軍籍三政竝自本鎭專管擧行俾無一毫干涉於地方官則許多侵漁之弊不期祛而自祛云其言不爲無據而事關變通有難遙度至於群山鎭則沃溝非靈光之比而主客勢異終不能無弊所屬聖堂倉則捧稅在咸悅本官載運屬群山僉使上納之際每患推諉故臣於在營時以捧稅實監色騎船之意嚴立科條著爲令式比年以來稍成規模云而勢有所分久則必弛聖堂捧稅亦使群山僉使往來照管如群山本鎭之爲則其責專其勢尊似無如前携貳之弊而事關變通亦難遙度其外三倉漕船改造改㮶時巡水營種種浮費亦合有申明釐正之擧竝令道臣廣加採探細入商量條列以啓而上項變通條件如或有掣礙之端終不可行則法聖群山兩僉使假之以漕稅都差使員名色凡係捧稅時地方官以下各邑守令之不謹擧行者座首吏房勿令關由巡營直爲推論以法從事則勢之所在令足以行此或可爲救弊之一道令道臣一體論理狀聞後從長稟處何如上曰依爲之出擧條命退諸臣以次退出
정조 12년
戊申六月十三日二更一點上御重熙堂同副承旨入侍時同副承旨洪仁浩假注書白慶楷記事官李相璜金祖淳以次進伏訖上命書傳敎曰俄筵欲爲下敎而未知始設中撤委折發言端不得處分矣今見備局壬寅回啓其略槪可知矣嶺南大都會也朝家視之豈下於西北士夫鄕也朝家待之亦豈後於京洛別武士之千名設置左屬出身右屬閑良四等試藝出身優等除邊將沒技加資閑良優等與沒技賜第法意誠出尋常出身優等之邊將承傳有名無實故年前特屬兩營哨官今於閑良沒技因仍中撤使道內貴而有地閥賤而有才藝者解體而齎鬱大非培養作成之方藉如防啓之說以賜第之多出他道之效嚬爲慮此有大不然者防奸不嚴考試不精沒技之濫觴雖若丙申之松試乙巳之北試爲道臣者苟卽更試較藝就中拔尤濫觴之患不期禁而自禁矣視如西北待如京洛則西北及京外營通行之規何可獨靳諸道雖或有竝施之請廟堂自可防塞效嚬之弊不期遏而自遏且旣設馬兵都試又復沒技賜第爲持難云而此亦有不然中庶常漢雖赴馬兵都試彼有用之士夫必不肯編伍若此則棄有用之人豈不誠可惜此不過修復數十年前中撤之舊規何嫌銷刻嶺南右別閑良別武士沒技直赴殿試之規自今年特爲申復中撤之在於何年其間沒技之爲幾人令廟堂問于道伯使之狀聞一以慰士夫懸望之情一以爲興勸武技之方又命書傳敎曰向因重臣吳載純懸牌有肅謝後處分之命而伊時問啓語侵大臣原啓還給飭令行公當初處分之敎未免無實今日欲問於左相而未果大抵遞罷徒副其心仍置亦非踐言且今妥帖之後亦不必深責其對辭之不審終不可無飭右參贊吳載純爲先越俸一等命退承史以次退出
정조 12년
兼都承旨沈豐之坐行左承旨李得臣坐右承旨李亨元病左副承旨趙衍德坐直右副承旨尹行元藥院直同副承旨洪仁浩坐直注書二員未差假注書李貞運藥院直白慶楷仕直事變假注書金和鍾仕
정조 12년
傳于洪仁浩曰吏戶換房
정조 12년
趙衍德以吏曹言啓曰本曹褒貶坐起時堂上不可不備員而參判李在學未肅拜令政院牌招同參開坐之地何如傳曰允
정조 12년
傳于趙衍德曰吏曹參判更爲牌招
정조 12년
趙衍德啓曰吏曹褒貶今日出令未肅拜參判草記請牌而日已過午判書謂以忽有身病仍不擧行已會之百官徑使退歸再牌之僚堂便無區處而初無言送本院之事揆以事體萬萬未安吏曹判書宋載經從重推考何如傳曰允開拆在明雖聞實病果然吏曹未磨勘則明日開拆不得爲之乎旣退之百官今又更令來會事面不但顚倒待來曉開拆前强令扶病磨勘參判牌勿施亦令明日先參坐後謝恩
정조 12년
洪仁浩以兵曹言啓曰禁軍來秋冬等祿試射時沒技人別單書入之意敢啓傳曰知道
정조 12년
行大司成尹師國疏曰伏以日月迅駛文孝世子終祥奄過禫祀隔月讎賊未討冤酷愈切況臣陞資於定號之時願死之心有倍他人而隨衆伈泄徒送時月俯仰悲號自覺頑迷之甚仍伏念臣愚騃庸殘眞是沒商量無知覺㡳人耳通籍三十年區區自效之心夷險燥濕惟上所命筋力奔奏欲盡其分內外官職未嘗有計較辭避之念而國子除旨忽及於多日空齋之際宣旨事重勸入時急不揣本分暫膺恩命而至於課試擧行臣本蔑學無文雖於尋常試役猶且逡巡豈合自處師儒强所不能妄雌黃於功令文字哉猥將迷執冒貢辭章而喉司不捧呼籲無路抗顔設試已愧本心及夫方外生通文出而入場諸生引義出去陞試亦國試也承命設場旣設旋罷有乖常例不得不具由草記而詰朝復設亦豈臣可已而不已者哉不意方外諸生復入場內揭示通文使赴試之士相率而出臣果以公試體重二日之內連設連罷極涉未安之意反復言諭幸不至於空場而畢竟設試之擧出榜之事重得罪於多士以單以通蹈藉臣聲罪臣直置臣於罔測之地噫嘻諸生志在討復義有秉執言雖不擇事雖不諒臣當笑而受之且其間事狀聖明照燭臣豈可費辭辯挈重傷事面哉第其初場通文旣不書發通人姓名則臣於何指的而爲言乎以此而謂臣以加禍又謂之誣達入之爲言胡至於此至於翌場曉諭之語但是據事理而言之而已豈料曉諭之語反爲被誣之端臣口之所不發而勒加之質言之一通再通愈往愈峻而末又曰討逆義理不足深責於此泮長噫嘻此何言也今日臣子含痛於共戴之天沬血於必討之賊者卽是擧國同得之情而賢關章甫秉持也嚴言議也正臣雖無狀職忝儒長固當勸以起之與有榮焉而只緣臣見事昏暗處義疎率始也課試之徑設終焉草記之妄入重觸方生之氣致陷必死之地撫躬自悼何敢尤人遭罹如彼狼狽至此一身全保未敢自期束帶入泮復對諸儒苟有半分廉恥寧可一步轉動而闕門竢罪忱誠未孚閤外承敎分義是懼猶帶泮長之名肆行勸入之擧遁逃不得又添放恣之罪臣固自恧人其謂何僇辱之身不可復齒周行僨誤之職決難仍縻頃刻玆敢披瀝腔血仰干崇嚴伏乞天地父母特垂生成之澤先將臣見帶職名亟行刋改仍下有司重勘臣罪以謝諸生以安微分千萬幸甚云云答曰省疏具悉卿其勿辭行公
정조 12년
戊申六月十四日巳時上御重熙堂同副承旨入侍時同副承旨洪仁浩假注書白慶楷記事官李相璜金祖淳以次進伏訖上曰各廳取才何日可畢耶問于兵曹知入可也賤臣承命出回奏曰今十七日則似可盡畢云矣上命書傳敎曰今日適閱六十年來夏冬都政日字除非因事拖至他朔則多在十七八九踰念絶罕而近來十許年必於近晦爲之此亦不如古之一端難免懶忽之歎自今都政申復舊規無或無端踰念間事申飭兩銓仍令定式遵行雖以兵曹祿射取才言之取才則待方外有薦之咸集臨期試取足云有據至於祿射月初設行固非難事則公然因循每患窘束此一款亦爲申飭命退承史以次退出
정조 12년
兼都承旨沈豐之坐行左承旨李得臣坐直右承旨李亨元病左副承旨趙衍德坐右副承旨尹行元藥院直同副承旨洪仁浩坐直注書二員未差假注書李貞運藥院直趙台榮仕直事變假注書金和鍾仕
정조 12년
李得臣啓曰備邊司郞廳來言今日賓廳日次而上前開坼相値不得來會云矣敢啓傳曰知道
정조 12년
傳于李得臣曰吏兵房承旨持褒貶啓本入侍
정조 12년
傳于洪仁浩曰該房承旨推考
정조 12년
吏曹口傳政事直閣單鄭大容
정조 12년
假注書白慶楷拿處代以趙台榮爲假注書
정조 12년
洪仁浩啓曰假注書趙台榮時無職名令該曹依例付軍職冠帶常仕何如傳曰允
정조 12년
李得臣啓曰吏曹判書宋載經參判李在學牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰允
정조 12년
傳于李得臣曰判書雖已扶病開政聞其病以飢瘧症勢甚篤云參判違牌雖曰處分之代旣報瓜完伯望筒待都政問議差出事分付
정조 12년
有政吏批判書宋載經進參判李在學牌不進參議曺允大在外行左承旨李得臣進以吳載純爲知春秋李在學爲同經筵金尙离爲純陵奉事黃運祚爲長陵參奉李尙榮爲奉化縣監沈能翼爲東學敎授申大尹爲南學敎授鄭枋爲造紙提調通德郞洪禹嵩贈吏參例兼通德郞洪受箕贈吏議同知洪允運兩代追贈咸安郡守張齊斗仍任事承傳再政以申曮爲平安都事李昌杰爲純陵參奉
정조 12년
兵批判書鄭昌聖進參判具㢞參議宋鍈病參知柳誼入直進同副承旨洪仁浩進以尹範行爲兼司僕將沈鑏爲五衛將徐有鳳爲都摠經歷同知單李聖聃僉知單李潤彬副司直鄭民始金熹副司正金和鍾趙台榮副司勇李功懋前府使李義星前縣監朴明煥以上加資事判下
정조 12년
以鄭履曾囚單子傳于洪仁浩曰擅離雖極可駭聞是首仕更落可矜以不應爲公律勘放
정조 12년
以白慶楷囚單子傳于洪仁浩曰付過放送
정조 12년
以延德雨囚單子傳于洪仁浩曰保放
정조 12년
李得臣以吏曹言啓曰曹所屬宗簿寺司饔院官員等矣今戊申年春夏等褒貶當爲等第而因本寺本院提調有故不得磨勘之意敢啓傳曰知道
정조 12년
李得臣以議政府三公意啓曰今戊申春夏等褒貶當爲等第而臣等俱有故限內不得磨勘之意敢啓傳曰知道
정조 12년
李得臣以耆老所言啓曰本所堂上多有身病今春夏等褒貶啓本限內不得封進之意敢啓傳曰知道
정조 12년
李得臣以宗親府有司堂上意啓曰本府郞廳矣今戊申年春夏等褒貶等第當爲磨勘而堂上不備限內不得爲之之意敢啓傳曰知道
정조 12년
李得臣以敦寧府言啓曰府郞廳等矣今春夏等褒貶等第當爲磨勘而首堂上身病限內不得爲之之意敢啓傳曰知道
정조 12년
李得臣以戶曹言啓曰本曹郞廳及所屬各司官員今戊申春夏等褒貶依前例磨鍊以入而軍資監司宰監因都提調提調有故不得磨勘去丁未秋冬等褒貶時軍資監內資寺司圃署因都提調提調有故限內不得磨勘矣今則其時官員已多遷轉難以考績依近例蕩滌何如傳曰允
정조 12년
洪仁浩以宣惠廳都提調意啓曰本廳郞廳等今戊申春夏等褒貶當爲等第而臣等俱有故限內不得磨勘之意敢啓傳曰知道
정조 12년
李得臣以弘文館領館事意啓曰今春夏等本館褒貶當爲等第磨勘而以大提學不備限內不得爲之之意敢啓傳曰知道
정조 12년
李得臣以禮曹言啓曰宗廟署各陵殿園墓及本曹郞廳四學童蒙敎官通禮院奉常寺典牲署禮賓寺內醫院東南關王廟東西氷庫典醫監圖畫署官員等今戊申年春夏等褒貶等第以入而社稷署景慕宮弘文館藝文館春秋館承文院成均館東西活人署掌樂院觀象監司譯院惠民署官員等褒貶各其司領事都提調提調堂上有故不得一時磨勘之意敢啓傳曰知道
정조 12년
李得臣以禮曹言啓曰今此本曹所屬官員褒貶時童蒙敎官洪大應與參判臣金載順有應避之嫌不得同議磨勘別啓本以入之意敢啓傳曰知道
정조 12년
李得臣以禮曹言啓曰今此本曹春夏等褒貶時掌樂院正李敏輔吏曹呈旬承文院副正字李國標在外未肅拜俱不參謁事體未安以各其本院之不爲褒貶雖不得等第不可置之令吏曹中考施行何如傳曰允
정조 12년
李得臣以禮曹言啓曰今此本曹春夏等褒貶時典醫監祿官等啓本中一處刀擦之意敢啓傳曰知道
정조 12년
李得臣以兵曹言啓曰本曹今戊申年春夏等褒貶啓本中刀擦五處之意敢啓傳曰知道
정조 12년
李得臣以兵曹言啓曰本曹今戊申年春夏等褒貶等第磨鍊以入而曹所屬司僕寺軍器寺官員等矣褒貶因各其提調有故不得一體磨勘之意敢啓傳曰知道
정조 12년
洪仁浩以中樞府判府事意啓曰今春夏等褒貶當爲等第而領府事臣鄭存謙有身病限內不得磨勘之意敢啓傳曰知道
정조 12년
洪仁浩以濬川司都提調意啓曰本司都廳及郞廳今戊申年春夏等褒貶當爲等第而臣等俱有故限內不得磨勘之意敢啓傳曰知道
정조 12년
洪仁浩以訓諫都監都提調意啓曰本都監從事官禁松參軍及諸將官等今戊申年春夏等褒貶當爲等第而都提調臣金致仁以身病限內不得磨勘之意敢啓傳曰知道
정조 12년
洪仁浩以御營廳言啓曰本廳從事官及諸將官今戊申年春夏等褒貶當爲等第而都提調臣徐命善有身病限內不得磨勘之意敢啓傳曰知道
정조 12년
洪仁浩以禁衛營從事官以都提調意啓曰本營從事官及諸將官今戊申春夏等褒貶當爲等第而大將臣金持默方在直宿限內不得磨勘之意敢啓傳曰知道
정조 12년
李得臣以工曹言啓曰本曹郞廳今戊申年春夏等褒貶及屬司尙衣院掌苑署官員今戊申年春夏等褒貶合三度磨勘以入而屬司繕工監造紙署瓦署典涓司官員今戊申年春夏等褒貶因各該司提調之有故限內不得磨勘屬司繕工監掌苑署瓦署典涓司官員去丁未年秋冬等褒貶亦因各該署提調有故限內不得磨勘其時官員亦多有遷轉者依近例蕩滌尙衣院啓本中一處刀擦惶恐敢啓傳曰知道
정조 12년
洪仁浩以義禁府言啓曰時囚罪人鄭履曾以不應爲公律勘放事命下矣鄭履曾以不應爲事理重公律杖八十收贖放送之意敢啓傳曰知道如有功減一等
정조 12년
洪仁浩以義禁府言啓曰鄭履曾杖八十收贖草記批旨內如有功減一等事命下矣鄭履曾無功云矣敢啓傳曰知道
정조 12년
戊申六月十五日卯時上御誠正閣吏兵房承旨持褒貶啓本入侍時兼都承旨沈豐之行左承旨李得臣左副承旨趙衍德右副承旨尹行元同副承旨洪仁浩假注書李貞運白慶楷記事官李相璜金祖淳檢校直提學李秉模以次進伏訖上命讀褒貶等題訖豐之曰卽伏見本院褒貶啓本則注書金孝建題目致勤點下臣等不勝惶恐而注書等第以中考施行何如上曰依爲之出擧條得臣曰卽伏見全羅監司沈頤之黃海監司金思穆原春監司金載瓚今春夏等褒貶啓本則守令無一人居下殊無嚴明殿最之意竝推考警責何如上曰依爲之出擧條仁浩曰卽伏見今春夏等褒貶啓本則全羅兵使沈左水使李潤國邊將無一人居中居下平安監司金履素慶尙監司金光默江華留守尹承烈黃海兵使鄭觀采南兵使李漢五忠淸水使邊慶遇邊將無一人居下殊無嚴明殿最之意竝推考警責何如上曰依爲之出擧條得臣曰奏御文字何等謹嚴而慶尙監司金光默褒貶啓本中疊字處不爲疊書以點代字事體所在誠甚未安推考何如上曰依爲之出擧條仁浩曰平安兵使趙圭鎭莅任日淺褒貶雖不得磨勘宜有頉啓而不爲封啓事體所在誠極未安推考警責何如上曰昨封他狀今獨闕啓駭然矣從重推考可也出擧條得臣曰同罪未敍人隨卽提稟事曾有定式矣前校理李書九前修撰鄭東觀李太亨前校理鄭大容前修撰李羽晉沈能翼旣已蒙敍而前校理李敬五前修撰朴基正前校理沈晉賢李東稷洪聖淵前修撰申大尹鄭致淳李尙度前校理徐配修俱是同罪之人故敢此仰達矣上曰一體敍用可也出擧條上曰當該注書拿處出榻敎秉模曰文禧廟禫日入廟之禮姑未得如例禫祭祝文中以權奉之意措辭撰出事分付藝文館何如上曰依爲之出擧條命書傳敎曰內閣番次無故者只有檢校兩直學苟艱莫甚前直閣鄭大容仍任自本閣牌招入直上曰政官牌招開政出榻敎命退諸臣以次退出
정조 12년
戊申六月十五日未時上御重熙堂同副承旨入侍時同副承旨洪仁浩假注書趙台榮記事官李相璜金祖淳以次進伏訖上曰吏判何不入來乎仁浩曰今方來到闕外謂有實病不得入來云矣上曰吏參亦何不入來乎仁浩曰吏參亦有身病云矣上曰吏曹判書參判更爲牌招出榻敎上曰斯速入來開政事分付命退承史以次退出
정조 12년
兼都承旨沈豐之藥院直行左承旨李得臣坐直右承旨李亨元病左副承旨趙衍德坐直右副承旨尹行元坐同副承旨洪仁浩坐注書二員未差假注書李貞運藥院直趙台榮仕直事變假注書金和鍾仕
정조 12년
李得臣啓曰今六月二十日都目政事爲之之意敢啓傳曰知道
정조 12년
傳于洪仁浩曰史官二員宣傳官三人待命騎馬五匹立之